Vær kreativ: Hvis din uopfordrede ansøgning skiller sig ud, har du en større chance for at blive bemærket. Det kan du for eksempel både gøre ved at lave en ansøgning, som er flot designet og ved at formidle dig på en fængende og kreativ måde, som skiller sig ud fra andre. Udvælg virksomhederne: Lav en bruttoliste af nøje udvalgte virksomheder, du vil sende din uopfordrede ansøgning til, og ret din ansøgning en smule til, så den passer til de forskellige stillinger eller brancher, du søger inden for. Inden du sender din ansøgning afsted, så husk altid at tjekke, at du har skrevet den rigtige virksomheds navn på, så du er sikker på, at det er den rigtige modtager, der står på din ansøgning. Gør din uopfordrede ansøgning personlig: Fortæl, hvem du er som menneske, og hvad du helt unikt kan byde ind med til virksomheden. Sæt dine forventninger lavt: Et afslag kan også være en positiv anledning til at gøre din uopfordrede ansøgning endnu bedre og skarpere næste gang. Du kan altid få kyndig vejledning og sparring som medlem af FTFa gennem vores 24 timers sparring, hvis du har brug for et par ekstra øjne til at se på din ansøgning og dit CV. Vær klar på at give lidt ekstra i din uopfordrede ansøgning: Overvej om et praktikophold eller løntilskudsordning kunne være en måde at få foden inden for i virksomheden. Ring til virksomheden, hvor du vil søge uopfordret: På den måde har de dig frisk i hukommelsen, når de modtager din uopfordrede ansøgning. I første omgang kan det dog for nogle virke grænseoverskridende at ringe til en fremmed og stille vedkommende spørgsmål om en stilling i deres virksomhed. Lad det ikke begrænse dig, for når du først har prøvet det et par gange, bliver det meget lettere. Men vær opmærksom på, at du har styr på de spørgsmål, du vil stille vedkommende, før du ringer, samt at spørgsmålene er relevante og velovervejede. Undersøg for eksempel, hvad virksomhederne skriver på deres hjemmeside eller deres LinkedIn. Se for eksempel også på, hvilke fremtidige udfordringer virksomheden står overfor, og hvordan netop dine kompetencer kan spille en rolle i at hjælpe dem med den pågældende udfordring.